钦定古今图书集成/历象汇编/历法典/第081卷 > 习星历判 徐楚望
## 钦定古今图书集成/历象汇编/历法典/第081卷 > 习星历判 徐楚望

大君有位，北辰列象，庶官分职，南正司天。和玉烛而
调四时，制铜仪而稽六合。是则官修其业，物有其方，
彼何人斯，而言历数？假使道高王朔，学富唐都，徒取
衒于人间，故无闻于代掌。多识前载，方期为已，役成
称贱，宁是润身？眷彼司存，行闻纠慝。语其察变，应援
石氏之经；会以吉凶，合引班生之志。诫其偏习，宜肃
“正刑。”